**Δραστηριότητες βασισμένες στη θεώρηση της τέχνης ως αναπαράστασης**

Οι **βασιζόμενες στην αναπαραστασιακότητα δραστηριότητες** οδηγούν τα παιδιά κυρίως σε σκέψεις και θεωρήσεις σχετικά με ένα θέμα: στην **αναγνώριση και κατανόηση, δηλαδή, ενός θέματος και την ερμηνεία του περιεχομένου του**.

Έχοντας ως υπόβαθρο τις κατευθύνσεις που προκύπτουν από τις αναπαραστασιακές θεωρήσεις της τέχνης, σχεδιάζονται δραστηριότητες τέχνης που δομούνται έτσι ώστε τα παιδιά να «**αναδημιουργήσουν με τη φαντασία αληθοφανείς εμπειρίες, συμβάντα, ήχους και εικόνες**» (Cannatella), και να αναγνωρίσουν και **να μάθουν τι είναι αυτό που πραγματικά αναπαρίσταται σε μια αναπαράσταση**. Με άλλα λόγια, αντλώντας στοιχεία από τη θεώρηση της τέχνης ως αναπαράσταση, ο παιδαγωγός που σχεδιάζει προγράμματα αισθητικής αγωγής οδηγείται στη δόμηση δραστηριοτήτων τέχνης οι οποίες καθοδηγούν τα παιδιά στην **προσέγγιση των αναπαραστατικών στοιχείων των διδασκόμενων θεμάτων**. Οι δραστηριότητες αυτές έχουν ως στόχο τα παιδιά να αναγνωρίζουν και να κατανοούν **τι πραγματικά είναι αυτό που αποτελεί το θέμα μιας αναπαράστασης**.

**Το ενδιαφέρον των παιδιών κατευθύνεται προς το διδασκόμενο θέμα** αυτό καθαυτό, το οποίο συνιστά ταυτόχρονα και το θέμα του αισθητικού αντικειμένου των δραστηριοτήτων. Οι δραστηριότητες, λοιπόν, αυτές μπορούν να λειτουργούν ως **σημείο εισαγωγής στην αντίληψη του θέματος**, δηλαδή να **διεγείρουν το γνωστικό ενδιαφέρον των παιδιών για το θέμα**, να προκαλούν **την εμπλοκή τους με αυτό** και να **ενθαρρύνουν την περαιτέρω διερεύνησή του**. Με άλλα λόγια, τα παιδιά ενώ ασχολούνται με τις τέχνες, αναπτύσσουν μια **“οιωνεί επιστημονική” προσέγγιση του διδασκόμενου θέματος**. Για να γίνει αυτό παράγουν ή/και παρουσιάζουν δικά τους έργα ή/και ανταποκρίνονται σε έργα τέχνης, επεξεργαζόμενα τις γνώσεις που έχουν πάνω στη φύση του θέματος που διδάσκονται.

Πρακτικά, κατά τις στις αναπαραστασιακού τύπου δραστηριότητες, τα παιδιά προσανατολίζονται **στην παραγωγή, την αναγνώριση και τον κριτικό σχολιασμό αναπαραστάσεων του διδασκόμενου θέματος**. Με άλλα λόγια, τα παιδιά έρχονται σε επαφή με έργα που αναπαριστούν ένα συγκεκριμένο θέμα έτσι ώστε αυτό να είναι αναγνωρίσιμο από τα ίδια. Οι δραστηριότητες, με βάση το σχεδιασμό τους, ενθαρρύνουν τα παιδιά να επεξεργάζονται και ειδικότερα να μιμούνται, να ανακαλούν, να αναγνωρίζουν, να παρουσιάζουν μέσω των τεχνών πληροφορίες σχετικές με ένα θέμα. Με τις πράξεις τους και τις σκέψεις τους, τα παιδιά ασχολούνται με το «τι μιμούνται» και “τι αναγνωρίζουν” σε σχέση με το θέμα και τις αναπαραστάσεις του. Για παράδειγμα, τα παιδιά καλούνται να μιμηθούν με διάφορους τρόπους (ήχους, κινήσεις, δραματοποίηση κ.λπ.) κάποιες όψεις ενός θέματος, να αναγνωρίζουν το θέμα στα έργα των συμμαθητών τους, να παρατηρούν και να αναγνωρίζουν το θέμα σε έργα καλλιτεχνών, κ.λπ.

Επιπλέον, τα παιδιά, συμμετέχοντας σε ομαδικές εστιασμένες συζητήσεις, οι οποίες αποτελούν απαραίτητο μέρος των δραστηριοτήτων αυτών, έχουν ευκαιρίες να θέτουν ερωτήματα ή/και να μεταφέρουν γνώσεις τους σε σχέση με ζητήματα όπως:

• ποιο είναι το θέμα,

• σε ποιο περιβάλλον, χώρο, χρόνο τοποθετείται,

• ποιες εκδοχές του αναπαρίστανται στα μελετώμενα αισθητικά έργα,

• τι γνωρίζουν πάνω στη συγκεκριμένη εκδοχή του θέματος,

• τι παρατηρούν που δεν γνώριζαν για το θέμα,

• τι ανακαλούν σε σχέση με τις προηγούμενες σχετικές με το θέμα εμπειρίες τους,

• γνωρίζουν κι άλλες αναπαραστάσεις (αισθητικά έργα) με το ίδιο θέμα.

Συμπερασματικά, μπορεί να υποστηριχθεί ότι με τον σχεδιασμό δραστηριοτήτων που βασίζονται στη θεώρηση της τέχνης ως αναπαράστασης δημιουργούνται καταστάσεις κατάλληλες ώστε τα παιδιά να έρχονται σε επαφή και με μια γνωσιακή διάσταση του διδασκόμενου θέματος, δηλαδή αυτή που αφορά σε πληροφορίες σχετικές με τη φύση του και τα συστατικά του.

Στο **Διάγραμμα ροής** που ακολουθεί παρουσιάζεται συνοπτικά το σκεπτικό πάνω στο οποίο βασίζεται ο σχεδιασμός των βιωματικών δραστηριοτήτων που βασίζονται στη θεωρία της τέχνης ως αναπαράστασης. Αρχικά επιλέγονται και καταγράφονται:

 α) **βασικά** **θεωρητικά στοιχεία** που προκύπτουν από τις αναπαραστασιακές αισθητικές απόψεις. Στο επόμενο στάδιο παρουσιάζεται

 β) **πώς μπορούν να αξιοποιηθούν τα στοιχεία αυτά ως οδηγός χάραξης συγκεκριμένων στόχων διδασκαλίας αλλά και μάθησης ενός θέματος**. Στη βάση αυτή οικοδομούνται

γ) **προτάσεις για εκπαιδευτικές πρακτικές** που φαίνονται κατάλληλες να συμβάλλουν στην επίτευξη των στόχων αυτών.

δ) **περιγραφές ενδεικτικών μοντέλων βιωματικών δραστηριοτήτων ενσωμάτωσης των τεχνών που βασίζονται στη θεωρία της τέχνης ως αναπαράστασης**. Για κάθε μοντέλο δραστηριότητας αναφέρονται ένας τίτλος, η περιγραφή του και σε παρενθέσεις βρίσκονται ενδεικτικά παραδείγματα ενσωμάτωσής του σε συγκεκριμένα θέματα.

**ΔΙΑΓΡΑΜΜΑ ΡΟΗΣ: Σχεδιάζοντας βιωματικές δραστηριότητες που βασίζονται στη θεώρηση της τέχνης ως αναπαράσταση**

ΔΙΑΓΡΑΜΜΑ ΡΟΗΣ 2.1.

**ΑΝΑΠΑΡΑΣΤΑΣΙΑΚΕΣ ΘΕΩΡΗΤΙΚΕΣ ΑΡΧΕΣ:**

• Οι τέχνες αναφέρονται σε κάποια πλευρά της πραγματικότητας (θέμα)

• Υπάρχει άμεσος συσχετισμός ανάμεσα στις τέχνες και στο θέμα που αναπαριστούν

• Οι αναπαραστάσεις μέσω των τεχνών συμβάλλουν στη συμβολική επαναθεώρηση της πραγματικότητας

• Τα έργα τέχνης ενεργοποιούν μηχανισμούς κατανόησης της πραγματικότητας

**ΜΑΘΗΣΙΑΚΟΙ ΣΤΟΧΟΙ:**

• Κατάκτηση γνώσεων σχετικών με το θέμα της αισθητικής αναπαράστασης

• Ανάπτυξη ικανοτήτων προβλεπόμενων από το πρόγραμμα σπουδών

• Κατάκτηση γνωσιακών στόχων προβλεπόμενων από το πρόγραμμα σπουδών

• Εξάσκηση δεξιοτήτων με την καθοδήγηση του εκπαιδευτικού

**ΔΙΔΑΚΤΙΚΗ ΠΡΑΚΤΙΚΗ:**

• Το εκπαιδευτικό περιβάλλον διαμορφώνεται κυρίως από τους εκπαιδευτικούς

• Η διδασκαλία είναι προγραμματισμένη και δομημένη

• Στα παιδιά προσφέρονται μοντέλα προς αναπαραγωγή ή/και μίμηση

• Τα παιδιά καλούνται να απομνημονεύουν, να ανακαλούν, να αναγνωρίζουν και να παρουσιάζουν μέσω των τεχνών πληροφορίες σχετικές με το διδασκόμενο θέμα και τις αναπαραστάσεις του.

**ΕΝΔΕΙΚΤΙΚΑ ΜΟΝΤΕΛΑ:**

• Ηχητικό περιβάλλον: Τα παιδιά, χωρίς να γνωρίζουν το θέμα το οποίο πρόκειται να διδαχθούν ακούν με κλειστά τα μάτια μία σειρά από σχετικούς ηχογραφημένους ήχους (π.χ. αν το θέμα είναι τα μέσα μεταφοράς, ακούν ήχους αυτοκινήτου, αεροπλάνου, λεωφορείου κ.ά.). Στη βάση αυτού του ερεθίσματος, καλούνται να αναγνωρίσουν το θέμα και, παίρνοντας τον λόγο εκ περιτροπής, να μοιραστούν με την ομάδα διάφορες γνώσεις που έχουν για αυτό.

• Περπατήματα: Ακούγεται ρυθμική μουσική, επιλεγμένη από τον εκπαιδευτικό ως σχετική με το θέμα. Τα παιδιά είναι διασκορπισμένα στον χώρο και περπατούν ακολουθώντας τον ρυθμό. Το ύφος και η θεατρικότητα του περπατήματος καθοδηγείται από τις υποδείξεις του εκπαιδευτικού, οι οποίες επίσης σχετίζονται με το θέμα (π.χ. αν το θέμα είναι μια ιστορική μάχη, ο εκπαιδευτικός δίνει οδηγίες όπως « περπατάμε σαν να είμαστε γενναίοι», «σαν τραυματισμένοι», «σαν ορμητικοί» κ.ά.).

• Στάσεις-πόζες-αντιστοιχίσεις: Τα παιδιά στέκονται όρθια. Ο εκπαιδευτικός διαβάζει αργά ένα διδασκόμενο κείμενο και κάνει μια παύση στο τέλος της κάθε πρότασης. Την ώρα της παύσης τα παιδιά υιοθετούν μια σωματική στάση και μια έκφραση προσώπου, για να περιγράψουν αυτό που άκουσαν. Ο εκπαιδευτικός φωτογραφίζει την ομάδα. Στο τέλος, όλες οι φωτογραφίες παρουσιάζονται και τα παιδιά τις αντιστοιχούν στις προτάσεις, εικονογραφώντας έτσι το κείμενο.

• Περιγραφές: Τα παιδιά και ο εκπαιδευτικός στέκονται σε κύκλο. Στο παιχνίδι συμμετέχει μία φανταστική μπάλα, την οποία στέλνει ο ένας στον άλλο. Ταυτόχρονα με την κάθε «πάσα» που στέλνει κάποιος, λέει και μία λέξη που τη θεωρεί σχετική με το διδασκόμενο θέμα (π.χ. μετά από διδασκαλία που έχει σχέση με τον αρχαίο ελληνικό πολιτισμό, ταυτόχρονα με τις «μπαλιές» λέγονται λέξεις όπως «Δίας», «ναοί», «κολώνες», «Παρθενώνας» κ.ά.).

• Εικονοποίηση: Τα παιδιά αντιγράφουν ένα διδασκόμενο κείμενο αντικαθιστώντας όσες περισσότερες λέξεις μπορούν με σκίτσα. Μετά, καλούνται να διαβάσουν το κείμενο από το χαρτί κάποιου συμμαθητή τους.

• Αντιθέσεις: Το κάθε παιδί έχει μία κόλλα Α4 χωρισμένη στη μέση. Καλείται να ξεχωρίσει δύο αντιθετικά στοιχεία του διδασκόμενου θέματος (π.χ. εργασία-διακοπές, σιγά-δυνατά, πόλη-χωριό) και να τα ζωγραφίσει στα δύο μέρη του χαρτιού. Οι ζωγραφιές σχολιάζονται και συγκρίνονται.

• Ταιριάσματα: Στα παιδιά παρουσιάζεται οπτικό υλικό σχετικό με το διδασκόμενο θέμα (φωτογραφίες, διαφάνειες με πίνακες ζωγραφικής, απεικονίσεις γλυπτών κ.ά.), το οποίο παρατηρούν. Στη συνέχεια παρουσιάζονται στα παιδιά ηχογραφημένοι ήχοι που αντιστοιχούν στις εικόνες αλλά ακούγονται με διαφορετική σειρά. Τα παιδιά καλούνται να συνεργαστούν για να ταιριάξουν τις εικόνες με τους ήχους. Αφού καταλήξουν στις αντιστοιχήσεις, γίνεται παρουσίαση του συνδυασμένου οπτικοακουστικού υλικού.